અહીં આપણને બહુ સ્વાભાવિક સવાલ જાગે કે પ્રહ્લાદ સાચો હતો, સાતિ્ત્વક હતો અને એનો પ્રભાવ પુરવાર થયો હતો ત્યારે પર્વનું નામ હોળિકાના નામ પરથી ‘હોળી’ શા માટે રાખવામાં આવ્યું હશે? ખરેખર તો પર્વનું નામ પ્રહ્લાદના નામને અમર કરે એ રીતે પ્રહ્લાદના નામ પરથી રાખવું જોઈતું હતું, પરંતુ અહીં તો હોળિકાના નામને અમર કરવાનો પ્રયત્ન થયો હોય એમ લાગે છે એનું કારણ સમજવાનો પ્રયત્ન કરીએ તો ખ્યાલ આવે છે કે હોળિકા પાસે અગ્નિમાં ન બળવાનું વરદાન હોવા છતાં ભાઈની આજ્ઞાથી એ પોતાના ભત્રીજાની હિંસામાં સહભાગી બની. અનિષ્ટને સાથ આપનાર પોતે પણ અનિષ્ટ જ કહેવાય અને અનિષ્ટનો નાશ થવો અનિવાર્ય હોય છે. માણસને પોતાની ભીતરનાં અનિષ્ટોને ખતમ કરવાની લાઇફટાઇમ પ્રેરણા મળે એ માટે આ પર્વનું નામ હોળિકાના નામ પરથી રાખવામાં આવ્યું હોવું જોઈએ. ઇષ્ટમાંથી તો સૌકોઈ પ્રેરણા લેતા જ હોય છે, પણ અનિષ્ટ પણ ક્યારેક આપણા માટે પ્રેરક બની શકે છે એનું આ ઉત્તમ ઉદાહરણ છે. હોળીના દિવસે હોળી પ્રગટાવવાનો અર્થ એ છે કે આપણે ભીતરનાં દૂષણ-પ્રદૂષણ અને તમામ અનિષ્ટોને ખતમ કરવાં.